Na temelju odredbe članka 82. Statuta, a u vezi s člankom 35. Zakona o ograničavanju uporabe duhanskih i srodnih proizvoda („Narodne novine“, broj 45/17 i 114/18), Školski odbor Osnovne škole SPINUT, Split, na 2. sjednici održanoj 26.svibnja 2021. godine donio je

# PRAVILNIK

## O PROMICANJU SPOZNAJE O ŠTETNOSTI UPORABE

## DUHANSKIH PROIZVODA ZA ZDRAVLJE

1. **OPĆE ODREDBE**

Članak 1.

Pravilnikom o promicanju spoznaje o štetnosti uporabe duhanskih proizvoda za zdravlje (u daljem tekstu: Pravilnik) uređuje se:

* predlaganje provedbenih aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja
* organiziranje programa odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života
* poduzimanje drugih aktivnosti od značenja za zaštitu zdravlja mladeži od štetnih utjecaja pušenja duhana i duhanskih proizvoda
* osnivanje povjerenstva za borbu protiv pušenja.

Članak 2.

Odredbe ovoga pravilnika odnose se na tijela Osnovne škole SPINUT, Split, (dalje u tekstu: Škola), radnike i učenike Škole.

Članak 3.

Promicanje spoznaje o štetnosti uporabe duhanskih proizvoda provodi se permanentno, ponajprije u Školi, a prema potrebi i izvan Škole.

U provođenju odredaba ovoga pravilnika Škola surađuje s roditeljima, skrbnicima i mjerodavnim čimbenicima društvene zajednice.

Članak 4.

Zabranjeno je pušenje u svim prostorijama Škole, a osobito u: učionicama, sanitarnim prostorijama, predvorjima, prostorijama za odlaganje sredstava za čišćenje, prostorijama školske administracije, arhivskim prostorijama te svim ostalim prostorijama koji se nalaze unutar zidova školske zgrade.

Članak 5.

Zabranjeno je pušenje na svim otvorenim prostorima Škole, a osobito na školskom dvorištu te svim terasama, odnosno balkonima koji čine funkcionalni dio školske zgrade.

Zabranjeno je pušenje na prostoru koji je udaljen manje od 20 metara od ulaza u Školu.

Članak 6.

Odredbi članaka 4. i 5. ovoga Pravilnika dužni su se pridržavati svi radnici Škole, učenici, roditelji, kao i svi posjetitelji Škole.

1. **PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH PROIZVODA I USVAJANJE ZDRAVIJEG I KVALITETNIJEG ŽIVOTA BEZ PUŠENJA**

Članak 7.

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja tijela Škole, nastavnici i stručni suradnici trebaju:

* odgajati učenike tako da izgrade negativan odnos prema uporabi duhanskih proizvoda
* promicati tjelesno, duhovno i socijalno značenje zdravlja
* promicati usvajanje zdravih životnih navika u radu i ponašanju
* poticati učenike na razmišljanje i prihvaćanje pozitivnih životnih vrijednosti
* poticati učenike u pronalaženju zadovoljstva u radu i raznolikim školskim aktivnostima
* pomagati roditeljima i skrbnicima u ispravnom odgoju učenika
* upoznavati učenike i roditelje s propisima koji se odnose na ograničenja uporabe duhanskih proizvoda
* skrbiti o unapređivanju zdravlja učenika i preveniranju bolesti
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

Članak 8.

Uz aktivnosti iz članka 7. ovoga pravilnika Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u zavisnosti od novih znanstvenih i stručnih dostignuća te financijskih i organizacijskih mogućnosti.

### PROGRAMI ODVIKAVANJA OD PUŠENJA TE PREDLAGANJE I ORGANIZIRANJE IZDAVANJA PUBLIKACIJA ČIJI JE CILJ PROMICANJE NEPUŠENJA KAO ZDRAVOG NAČINA ŽIVOTA

Članak 9.

Programi odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života provode se u okviru nastave i izvannastavnih aktivnosti.

Programi iz stavka 1. ovoga članka obuhvaćaju:

* programe za učenike
* programe za nastavnike i stručne suradnike
* programe za roditelje.

Članak 10.

Programima iz članka 9. ovoga pravilnika utvrđuju se sadržaji, oblici izvođenja programa, trajanje programa te kadrovski, prostorni i drugi uvjeti.

Programi iz članka 9. ovoga pravilnika donose se u vezi s:

* upoznavanjem učenika sa štetnostima i rizicima uporabe duhanskih proizvoda
* organiziranjem slobodnog vremena učenika
* uključivanjem učenika u kulturno-umjetničke i športske aktivnosti
* sudjelovanjem učenika u školskim i izvanškolskim natjecanjima
* izradom zajedničkih projekata učenika, nastavnika i stručnih suradnika
* organiziranjem izleta i odlascima u prirodu
* odvikavanjem od uporabe duhanskih proizvoda
* promicanjem uspješnog roditeljstva
* osposobljavanjem nastavnika i stručnih suradnika za učinkovito promicanje spoznaje o štetnosti uporabe duhanskih proizvoda.

Članak 11.

Programi iz članaka 9. i 10. ovoga pravilnika sastavni su dio godišnjeg plana i programa rada Škole.

Članak 12.

U provođenju aktivnosti iz članka 7. i 8. i izvođenju programa iz članaka 9. i 10. ovoga pravilnika Škola će omogućiti učenicima korištenje školskog prostora i opreme u slobodnom vremenu.

Članak 13.

Kod izdavanja školskih glasila i drugih tiskovina urednik je dužan osigurati djelomičnu zastupljenost sadržaja koji se odnose na promicanje neuporabe duhanskih prerađevina.

Članak 14.

Pisane obavijesti, informacije, letke, plakate i sl. kojima se promiče neuporaba duhanskih prerađevina, tajnik Škole dužan je istaknuti na vidljivim mjestima u Školi.

### POVJERENSTVO ZA BORBU PROTIV PUŠENJA

Članak 15.

U Školi se osniva povjerenstvo za borbu protiv pušenja (u daljem tekstu: povjerenstvo).

Povjerenstvo ima tri člana. Članove povjerenstva imenuje školski odbor iz reda:

* nastavnika
* stručnih suradnika
* roditelja.

Članovi povjerenstva imenuju se na vrijeme od tri godine i mogu biti ponovo imenovani.

Članovi povjerenstva između sebe biraju predsjednika povjerenstva.

Ako članovi ne uspiju imenovati predsjednika povjerenstva, predsjednika imenuje ravnatelj.

Članak 16.

Povjerenstvo:

* prati pojavnost pušenja u Školi, proučava i promiče nepušenje kao zdrav način života i rada
* prati ostvarivanje aktivnosti iz članka 7. i 8. i izvođenje programa iz članaka 9. i 10. ovoga pravilnika
* daje školskim tijelima, nastavnicima i stručnim suradnicima prijedloge i mišljenja u svezi s uočenim problemima pušenja
* predlaže programe i aktivnosti odvikavanja učenika (i radnika Škole) od pušenja
* predlaže nabavu primjerenih sredstava i opreme
* predlaže izdavanje prigodnih publikacija u svezi s promicanjem nepušenja
* surađuje s ustanovama, udrugama i tijelima koja se u okviru svog djelokruga bave promicanjem nepušenja.

Članak 17.

Povjerenstvo radi na sjednicama.

Sjednice saziva i predsjedava im predsjednik povjerenstva.

Članak 18.

Prijedloge i mišljenja povjerenstvo može dati samo kada radi u punom sastavu.

O davanju prijedloga i mišljenja iz stavka 1. ovoga članka članovi povjerenstva odlučuju većinom glasova.

Članak 19.

U radu povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći povjerenstvu u obavljanju poslova za koje je osnovano.

### PRIJELAZNE I ZAVRŠNE ODREDBE

Članak 20.

Školski odbor imenovat će članove povjerenstva za borbu protiv pušenja iz članka 15. ovoga pravilnika najkasnije u roku 60 dana od dana stupanja na snagu ovoga pravilnika.

Članak 21.

Ovaj Pravilnik stupa na snagu danom objave na oglasnoj ploči Škole.

Predsjednica Školskog odbora:

*Nina Stričević, prof.*

KLASA:602-01/02-05/179

URBROJ: 2181-48-01/21

Split,21. svibnja 2021.

Ovaj Poslovnik o radu kolegijalnih tijela objavljen je na oglasnoj ploči Škole dana, 27. svibnja 2021., te je tim danom stupio na snagu.

Ravnateljica:

*Sanja Čagalj, prof.*